เงินเหรียญสหรัฐฟื้นวิชิตชี้คนกลับลำซื้อ
“วิชิต” ชี้โลกเข้าสู่ยุคเงินคือพระเจ้า นักลงทุนหันถือเงินเหรียญสหรัฐ
6 ต.ค. 2554

“วิชิต” ชี้โลกเข้าสู่ยุคเงินคือพระเจ้า นักลงทุนหันถือเงินเหรียญสหรัฐ
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ กล่าวว่า ผู้ส่งออกต้องติดตามสถานการณ์โลกให้มากใน 2 เรื่อง คือ ดอกเบี้ยและอัตราแลกเปลี่ยน เพราะเปลี่ยนแปลงเร็วมาก
นายวิชิต กล่าวว่า ดอกเบี้ยเป็นเรื่องที่ประเมินได้ยาก เพราะขึ้นกับเงินเฟ้อเป็นหลัก ขณะนี้เงินเฟ้อทั่วไปอยู่ที่ 4% ดังนั้นดอกเบี้ยจะขึ้นหรือไม่จึงอยู่กับเงินเฟ้อ ไม่เกี่ยวกับดอกเบี้ยของสกุลเงินอื่น
ขณะที่อัตราแลกเปลี่ยนถือเป็นเรื่องที่น่าแปลกใจ เมื่อเงินบาทกลับมาอ่อนค่า ทั้งที่เศรษฐกิจในสหรัฐยังไม่แข็งแรง และแน่นอนแล้วว่าดอกเบี้ยของสหรัฐต้องต่ำต่อเนื่องต่อไปอีก 2 ปี แต่จากความไม่แน่นอนในสหภาพยุโรป (อียู) ทำให้ขณะนี้ทุกคนเก็บเงินสดไว้ในมือ ปีนี้จึงเป็นปีที่เฮดจ์ฟันด์ขาดทุนย่อยยับ
“นี่คือยุคเงินคือพระเจ้า ปัญหาที่เกิดในอียูทำให้ทุกคนเก็บเงินสดไว้ในมือ พันธบัตรรัฐบาลสหรัฐ 10 ปี ให้ดอกเบี้ย 1.78% ต่ำสุดในประวัติศาสตร์ก็ไม่มีใครถือ”” นายวิชิต กล่าว
นายวิชิต กล่าวอีกว่า เงินจะไหลกลับเข้าไทย แต่ไม่ใช่ปีนี้ จนกว่าอียูและสหรัฐจะสงบ ซึ่งจะมีผลทำให้เงินบาทอ่อนค่า ช่วงนี้ก็ไม่ใช่จังหวะที่ภาคเอกชนจะระดมทุน หากภาคเอกชนจะออกหุ้นกู้ก็ต้องรอปีหน้า การกระตุ้นเศรษฐกิจที่มาจากนโยบายภาครัฐทุกอย่างเป็นเรื่องที่ต้องใช้เงิน แต่สิ่งที่เป็นคำถามคือ ใครจะเป็นคนจ่ายฉะนั้นควรมีการพูดถึงเรื่องประสิทธิ์ภาพการลงทุน ไม่ใช่ใช้เงินเฉยๆ ควรมีการประเมินด้วยว่าผลที่จะกลับมาในระยะสั้น ระยะยาวเป็นอย่างไร